Agentskap het kommer oor Eskom, groeiende skuldlas‘n Skermskoot van die kredietagentskap S&P se webwerf. Standard & Poor’s Global (S&P) het Suid-Afrikaanse finansiële markte ’n blaaskans gegee voor die inhuldiging van pres. Cyril Ramaphosa as staatshoof. Die land se kredietgradering by S&P is Vrydag onveranderd op sogenaamde rommelstatus gehou, en die agentskap dui op geen werklike kanse vir vinnige verbetering nie. Die feit dat Moody’s Investor Services die land nog op beleggingstatus hou, het tot dusver ’n grootskaalse verkoping van Suid-Afrikaanse finansiële bates verhoed. Ekonome is egter bekommerd dat Ramaphosa sal talm om die nuwe kabinet aan te kondig. Daar is ook kommer dat die bedanking van Eskom se bestuurshoof, Phakamani Hadebe, waarskynlik die gevolg van ministeriële inmenging was. Daar word vinger gewys na die minister van openbare ondernemings, Pravin Gordhan vir die dinge wat verkeerd geloop het by Eskom. Tot dusver het Gordhan soos die graf geswyg. Maar die ekonomiese ontleder Dawie Roodt van die Efficient Group en Ted Blom, die onafhanklike energiekenner, het intussen alle blaam op Gordhan geplaas. Dit blyk dat Roodt en Blom vertroue in Hadebe gehad het om Eskom te help herstel en dat Gordhan nou as die vlieg in Eskom se herstelsalf gesien word. Intussen sê NKC Research oor die gradering die volgende: “S&P’s het Suid-Afrika se gradering onveranderd gehou. Die groot kommer bly die land se groeiende skuldlas wat swaar op die land se kredietgradering weeg. Die groeiende skuldlas oor Eskom het ook die graderingsmaatskappy bekommerd. S&P hoop noudat die verkiesing agter die rug is, daar nou gefokus kan word op hervormings in die ekonomie en dat die ekonomie nou reggeruk kan word. Die nasionale tesourie het reeds ’n belofte gemaak dat hy die fiskale riem stywer gaan trek. Ontleders is egter skepties of dit so maklik gaan wees juis omdat Ramaphosa sterk steun op die Suid-Afrikaanse Kommunistiese Party en Cosatu om sy mag te behou. Boonop is die vraag binne die ANC se binnekringe of Ramaphosa sterk staan en of hy ŉ koalisie met oudpresident Jacob Zuma sal moet aangaan om stabiliteit te verseker.